b'\n_START_ARTICLE_\nLussekat\n_START_PARAGRAPH_\nLussekat (svensk: lussekatt), ogs\xc3\xa5 kendt som Luciabr\xc3\xb8d, er et svensk bagv\xc3\xa6rk, der er knyttet til traditionen omkring Luciadag den 13. december. Lussekatte er en slags boller med en st\xc3\xa6rk gul farve, der kommer fra krydderiet safran._NEWLINE_Normalt formes bollerne som et S, hvor enderne rulles op, og en rosin placeres i midten af begge oprulninger. To boller med denne form kan ogs\xc3\xa5 arrangeres, s\xc3\xa5 de danner et kors kaldet gullvagn, julvagn eller julkors. Flere af de forskellige former som bollerne ogs\xc3\xa5 kan formes i, har deres egne navne f.eks. et lindebarn, pr\xc3\xa4stens h\xc3\xa5r og s\xc3\xa5kaka._NEWLINE_If\xc3\xb8lge en tolkning begyndte traditionen med lussekatte i Tyskland i 1600-tallet. If\xc3\xb8lge historien gav dj\xc3\xa6vlen, i form af en kat, b\xc3\xb8rn t\xc3\xa6sk, mens Jesus i form af et barn gav boller til s\xc3\xb8de b\xc3\xb8rn. Lussebollerne blev farvet med safran for at holde den lyssky dj\xc3\xa6vel v\xc3\xa6k._NEWLINE_Lussekatte blev i Vestsverige tidligere ogs\xc3\xa5 blevet kaldt d\xc3\xb6vels- og dyvelkatter, hvor "d\xc3\xb6vel" fra begyndelsen betyder dj\xc3\xa6vel._NEWLINE_Nogle gange siges det at ogs\xc3\xa5 lusse i lussekat kommer fra Lucifer, der er det navn som plejer at forbindes med dj\xc3\xa6velen. Der skal ogs\xc3\xa5 findes en gammel folkeetymologi hvor Lucia forbindes med Lucifer p\xc3\xa5 grund af ligheden mellem navnene (begge kommer af genitivformen lucis af latin: lux, "lys").'